Tolerantlıq

Azərbaycan tolerantlıq nümunəsi kimi dünyada ən öndə gedən ölkələrdən biridir. Belə ki, dünyada dini, irqi ayrı-seçkiliyin, dini zəmində qarşıdurmaların artdığı bir dövrdə Azərbaycanda tolerantlıq dövlət siyasətinin tərkib hissəsidir.

Azərbaycanda yaşayan azsaylı xalqların dini inanclarına, adət-ənənələrinə hörmət ölkə siyasətinin aparıcı istiqamətlərindən biridir. Müxtəlif dini etiqadlara xidmət edən xalqlar əsrlər boyu sülh və əminamanlıq şəraitində bir torpaqda yaşamış, İslam dininin əsas din olduğu bir ölkədə iudaizm və xristianlığın da yaşaması, inkişafı üçün hər cür şərait yaradılmışdır. Əsrlər boyu Azərbaycanda fəaliyyət göstərən məscidlərlə yanaşı sinaqoqların, kilsələrin də mövcudluğu və onların fəaliyyəti üçün bütün lazımi tədbirlərin həyata keçirilməsi buna nümunədir. Ölkəmizdə bugünədək müxtəlif dinlərin milli-mənəvi dəyərləri, abidələri bərpa və mühafizə edilir.

Azərbaycanda və bütün regionda 16 noyabr Beynəlxalq tolerantlıq günü kimi qeyd edilir. Bu gün Azərbaycanda yalnız kilsə və sinaqoqlar deyil, eyni zamanda bir çox xristian, yəhudi dini tədris müəssisələri sərbəst, heç bir maneə olmadan fəaliyyət göstərir və onlara dövlət tərəfindən qanun çərçivəsində lazımi dəstək verilir. Çünki dinlərə və dini fəlsəfi cərəyanlara münasibətdə tolerantlığı ilə seçilən Azərbaycan xalqı bu özəl keyfiyyətinə görə nəinki Şərqdə, hətta bütün dünyada fərqlənmiş və bu gün də fərqlənməkdədir.

Hesablamalara görə, Azərbaycan əhalisinin təxminən 96 faizini müsəlmanlar, 4 faizini xristianlar, yəhudilər, bəhailər, krişnalar və digər dinlərin mənsubları təşkil edirlər. Xristianlığın, demək olar ki, bütün cərəyanları ölkəmizdə təmsil olunmuşdur. Belə ki, Azərbaycanda pravoslav, katolik, lüteran və protestant təriqətlərin, eləcə də tarixi Alban kilsəsinin mənsubları olan xristianlar yaşayır.